Papersnake/gushiwen huggingface dataset:
简慰天涛
冯景（清代）

先生仰面叹华屋，手抱遗经常独宿。尽日集庭闻鸟呼，中宵掀窗来鹿触。

我常蹋月望西园，寒星寂寞垂短垣。径约汪君信阔步，青田壶泻三昆仑。

清言若遇王平子，绝倒当年定如此。稽古岂无春卿荣，随学尚有公超市。

先生不乐句羞素餐，先生毋躁句且少安。昼居于内侍汤药，不然讵肯轻儒冠。

病鹤支离堪对语，翩翩平原在何许。
偈二首 其二
释元妙（宋代）

南泉肚里饱齁齁，庄主虽饥解点头。侍者只闻歌乐响，不知洪饮在高楼。
弘斋诗
项安世（宋代）

刚健中正纯粹精，含弘光大品物亨。两仪成列易道行，有首无腹非人形。

李侯毅甚将无朋，少年读易老愈明。以龙代马变始生，以九代七坤始神。

与天同德体必弘，负载万古非蚊虻。我无笔力回子鲸，何以赠之有西铭。
郴江百咏并序·桄榔山
阮阅（宋代）

休言鸟道与羊肠，鸟道羊肠不可方。
却喜年年种麰麦，山中不用有桄榔。
题俞五如有酒学仙图为姚师竹广文作
许传霈（清代）

人生不过数十年，倏忽韶华指一弹。富贵贫贱于其际，复晞朝一过云烟。

俞子胸中思烂熟，隐居吴兴山水间。吴兴山水独清远，佐以壶觞尽合欢。

幕庐天地势寥廓，黄垆何妨醉倒眠。红尘扰扰愁独醒，常恨不封到酒泉。

古来奇士奇面目，靳以形骸许瓦全。手拄一杖跛一足，图画神仙妙并传。

开元道士李元中，四十年居终南山。魂返七日失其魄，得饿殍尸附无端。

岂是君身有仙骨，果然谷辟得霞餐。君谓修真太艰苦，举杯一笑乐陶然。

笑我本来非真相，形随影兮坠区寰。梦化栩栩来春蝶，壳脱蠕蠕出秋蝉。

推之飞潜与动植，莫非大造理盘旋。安能长拼此血气，饮酒食肉费万钱。

顿耗精力腐草木，渐使荼毒穿肠肝。身不我有心有我，何以策乎心所安。

为臣当忠子当孝，人世自具不解缘。一朝完身归太古，斯情赖有酒杯宽。

壶公岁月壶中久，合与徜徉卅六天。遥望宫阙森瑶岛，俯瞰世界几大千。

是时群仙皆厕侧，桐君橘叟讷不言。守此智珠勿复失，便是壶天九转丹。

奚待琐细谈元妙，爱护宝鼎和元田。我闻此言亦颔首，酌以大斗开欢颜。

有酒学仙无酒佛，此情此理何拘牵。酩酊终日乐吾乐，固非学佛亦学仙。
谢人惠金橘
韩维（宋代）

开奁拜嘉贶，俯视目已眩。
从天落旋星，有客射金弹。
清香如始摘，佳味不少变。
寄谢岭头人，梅花惭赠远。
采石矶
尤珍（清代）

李白昔醉酒，曾游采石矶。矶流一何急，弄月不知归。

山树色犹古，江涛声未稀。我来怀胜迹，怊怅对清晖。
寄题刘元朋环翠阁二首
杨万里（宋代）

阁在青围翠绕中，何时我辈略搘筇？
亦闻佳处无多子，只有千峰与万峰。
古像赞二百零五首 其四十七 汉宣帝
孙承恩（明代）

中宗强明，励精图治。布德振威，柔远能迩。皇灵赫奕，呼韩来庭。

配商高宗，汉道复兴。
贺新郎·听我三章约
辛弃疾（宋代）

听我三章约。有谈功、谈名者舞，谈经深酌。作赋相如亲涤器，识字子云投阁。算枉把、精神费却。此会不如公荣者，莫呼来、政尔妨人乐。医俗士，苦无药。
当年众鸟看孤鹗。意飘然、横空直把，曹吞刘攫。老我山中谁来伴，须信穷愁有脚。似剪尽、还生僧发。自断此生天休问，倩何人、说与乘轩鹤。吾有志，在沟壑。
法曲献仙音
方千里（宋代）

庭叶飘寒，砌蛩催织，夜色迢迢难度。细剔灯花，再添香兽，凄凉洞房朱户。见凤枕羞孤另，相思洒红雨。

有谁语。道年来，为郎憔悴，音问隔，回首后期尚阻。寂寞两愁山，锁闲情、无限颦妩。嫩雪消肌试罗衣、宽尽腰素。问何时梦里，趁得好风飞去。
登楼绝句和者甚多又从而用韵择其可录者录之
戴复古（宋代）

富贵于人造物悭，出门又觉世途艰。
楼头适意三杯酒，禾末清风雨后山。
南歌子
张元干（宋代）

玉斧修圆了，冰轮分外清。共看星向绣衣明。元是生朝为寿、对星兄。

鸿雁翻秋影，埙篪和笑声。他年中令彩衣荣。记取今宵丹荔、醉瑶觥。
真觉院
夏臻（宋代）

半天闻梵唱，一径踏松阴。起石云千仞，悬空瀑万寻。
酬淄守见寄 其三
黄裳（宋代）

倘来轩冕不须疑，鹤短凫长却自悲。只合公馀贪一醉，贤愚休较未归时。
万年欢·立春日社集灯词，用乙庵韵
瞿鸿禨（清代）

斗转珠杓，烟凝彩胜，乾坤佳气重新。增受泰元神美，节应长春。

万树银花齐发，彻丹霄、升法王轮。龙衔耀、欢喜人天，催成花雨缤纷。

想见千门月满，照东华香雾，影逐车尘。道是鳌山故事，虹渚嘉辰。

遥听霓裳法曲，现分明、五色仙云。凭青鸟、早报司开，来朝捧出黄人。
再用前韵并寄孙推官四首
赵蕃（宋代）

试觅图经看，宜章路几多。
彼谋宁去穴，吾备且横戈。
累土生平地，安流起丈波。
计愚无可采，敢复问云何。
戏遣老懹
陆游（宋代）

清羸正怯倚阑干，纱帽还惊半指宽。
日漏云端才欲暖，风催梅信又成寒。
寻僧竹院逢茶熟，引鹤溪桥及雪残。
只道捐书差似达，庖丁数纸尚须看。
出塞曲 其三
林鸿（明代）

玉关秋信早，未雪授征衣。王者应无敌，胡尘不敢飞。

三河兵气盛，五道羽书稀。日晚笳声发，将军射猎归。
病中杂兴五言十首
刘克庄（宋代）

蒙叟云聃死，当时有吊宾。
始知关尹子，迂诞诳愚人。
宗博宫讲何丈以诸贤所赋清赋堂诗轴示教借和
程公许（宋代）

避影恶木阴，忍渴贪泉水。
君看象渡河，步步须徹底。
士当秉特操，盛行贵知止。
佳境著蔗根，甘或起瓜蒂。
上尊锡方进，万事咨伯始。
孰能超然观，贯之以一理。
瓢饮有余乐，我自味无味。
忆登君子堂，积雪几没趾。
双鹤舞前除，穟烟萦素几。
叠石肖嶮崿，俯槛鉴清泚。
旌招还此来，归梦曷能已。
红尘交辔语，新律吐琼蕊。
千载友元亮，顾示忍违世。
将坛建鼓旗，许我陪末至。
政恐如浊泾，难以汩清渭。
俗氛日轇轕，菉蒋乱荪芷。
为君歌停云。倦翮思决起。
念归怅无家，素食心所耻。
安得三间茅，吒身安稳地。
一编岫云吟，枯肠或能拟。
春暮
曹豳（宋代）

门外无人问落花，绿阴冉冉遍天涯。
林莺啼到无声处，青草池塘独听蛙。
梁甫吟
陆机（魏晋）

玉衡固已骖，羲和若飞凌。
四运循环转，寒暑自相承。
冉冉年时暮，迢迢天路征。
招摇东北指，大火西南升。
悲风无绝响，玄云互相仍。
丰水凭川结，零露弥天凝。
年命特相逝，庆云鲜克乘。
履信多愆期，思顺焉足凭。
慷慨临川响，非此孰为兴。
哀吟梁甫颠，慷慨独抚膺。
次韵徐宰集珠溪
方岳（宋代）

瀑煮春风生意长，梅花吹雪入诗香。
夜寒记得僧房梦，修竹半窗云一床。
襄阳公宅饮
孟浩然（唐代）

窈窕夕阳佳，丰茸春色好。欲觅淹留处，无过狭斜道。

绮席卷龙须，香杯浮玛瑙。北林积修树，南池生别岛。

手拨金翠花，心迷玉红草。谈笑光六义，发论明三倒。

座非陈子惊，门还魏公扫。荣辱应无间，欢娱当共保。
和段学士南亭春日对雨
喻凫（唐代）

晨飞晚未休，兰阁客吟愁。萧飒柳边挂，萦纡花底流。

声繁乍离籁，洒急不成沤。经夕江湖思，烟波一钓舟。
道桐庐有诗示成季
林光朝（宋代）

此是滩头处士家，我从何日离天涯。
木棉高长云成絮，瞿麦平铺雪作花。
严州九日坐上赠胡明仲常子正
吕本中（宋代）

今年得交旧，九日会严州。城角风云暮，天涯景色秋。

功名有长铗，行李付扁舟。苦恨三年别，聊因一笑留。

病添文字懒，老耻稻粱谋。活国须公等，吾生便可休。
赠钱道人
苏轼（宋代）

书生苦信书，世事仍臆度。
不量力所负，轻出千钧诺。
当时一快意，事过有馀怍。
不知几州铁，铸此一大错。
我生涉忧患，常恐长罪恶。
静观殊可喜，脚浅犹容却。
而况钱夫子，万事初不作。
相逢更何言，无病亦无药。
日本然上人２
释绍昙（宋代）

奔趋客路困尘泥，蚁梦方酣蝶梦飞。
赖有啼鹃知此意，一声声劝不如归。
句 其十一
卢襄（宋代）

到底此君高韵在，清风两腋为渠生。
彭城和左时翊二十六韵
祁顺（明代）

我来自京师，驾言出城郭。双轮既以膏，十骑殊不弱。

时维冬气深，霜重草木落。燕谷律未温，芦沟冻如涸。

王事甘苦辛，客程念悠邈。岁荒无廪蓄，民困有离瘼。

深州隐孤城，衡水横一榷。逢人问来由，问讯得厓略。

齐郊接楚望，邾邑闻鲁柝。峄桐丹凤老，秦篆青苔剥。

有怀情惘恍，默坐思恬漠。释劳问皋苏，供馔杂藜藿。

眼空长短亭，身类屈伸蠖。滕阳路崎岖，泗下水联络。

登舟舣仍发，对酒罢复酌。客来共欢娱，醉后交嗢噱。

沿流弄清浅，纵意穷恢廓。扫雪烹月团，挥毫饮铜雀。

故人惠诗章，才美信超卓。因观绝妙词，足觇渊源学。

嘉禾去稂莠，周道非荦确。思齐切我心，医拙凭谁药。

自从挹光霁，渐欲销鄙薄。惟兹旧交稔，绝胜新知乐。

苍蝇喜追逐，顽石赖磨琢。愿君诱其成，大道正闳博。
杜伯渊送新米
杨基（明代）

山人送我山田米，粒粒如霜新可喜。
雨春风播落红芒，照眼明珠绝糠粃。
饥肠欲食未敢炊，未及秋尝羞祖祢。
忆我春来岁方旱，焦穗萎苗将槁矣。
不意兹晨见精凿，此宝更将何物比。
终岁勤劳农可念，不耕而食余堪耻。
归买淞江雪色鲈，持向高堂奉甘旨。
十月廿九日过永昌寺访照觉原
贝琼（元代）

幽湖水落夜初冰，湖上云山翠百层。一个小舟轻似叶，西寻玛瑙寺中僧。
水崖哭明圃子留
方文（清代）

圣代遗民本不多，频年锋镝又销磨。
衰宗尚剩农兼圃，至性同归笠与蓑。
只道阳春回律管，岂知长夜闭烟萝。
瑶华且受霜风折，冉冉孤根奈若何？
静邻寺
李新（宋代）

垂天云影暗溪桥，寺野人衡自寂寥。
游梦已随飞叶落，乱风吹雨竹萧萧。
小桃红·采菱人语隔秋烟
王恽（元代）

采菱人语隔秋烟，
波静如横练。
入手风光莫流转。
共留连，画船一笑春风面。
江山信美，终非吾土，
何日是归年？
斗洞避暑伍道翼园林
何绛（明代）

閒园半亩倚江隈，尽日潮声相往来。石路转经花下入，柴门先见浪中开。

数行疏雨侵书幌，五月微寒入酒杯。世上炎蒸何处避，不妨潦倒醉佳醅。
小舟
葛天民（宋代）

万顷波中独钓身，短仓低屋旧丝纶。
自怜清夜歌明月，谁共沧洲采白苹。
泌阳王介夫
宋祁（宋代）

上笏兰台彦，能文江汉灵。
贪持御史劾，不顾大夫醒。
诋毁真销骨，嫌疑畏杀青。
投冠集乌署，解绂堕鸢溟。
毛脱荷囊笔，尘昏宝带钉。
书空宁咄咄，避弋更冥冥。
校尉贪厨釀，临川集贝经。
光华覆盆日，哆侈谮人星。
生计依江芷，年芳老砌蓂。
无人举幡救，挥涕望明庭。
题桐叶
杜牧（唐代）

去年桐落故溪上，把笔偶题归燕诗。江楼今日送归燕，

正是去年题叶时。叶落燕归真可惜，东流玄发且无期。

笑筵歌席反惆怅，明月清风怆别离。庄叟彭殇同在梦，

陶潜身世两相遗。一丸五色成虚语，石烂松薪更莫疑。

哆侈不劳文似锦，进趋何必利如锥。钱神任尔知无敌，

酒圣于吾亦庶几。江畔秋光蟾阁镜，槛前山翠茂陵眉。

樽香轻泛数枝菊，檐影斜侵半局棋。休指宦游论巧拙，

只将愚直祷神祇.三吴烟水平生念，宁向闲人道所之。
新年杂兴十首 其二
李光（宋代）

海邦人日似深春，篱外桃花半不存。自要杖藜闲信步，蹇驴牵去繫榕根。
赠同舍生
何梦桂（宋代）

炉亭曾忆看梅花，摇落江湖两鬓华。梦断罗浮寒月堕，见梅不认是谁家。
厓门二十首 其八
郭棐（明代）

谷口春残黄鸟稀，空山野水照残晖。风吹花片依华表，火入荒陵化宝衣。

温室有泉山鸟浴，野桃无主乱花飞。此时愁望情多少，空听鸾音月下归。
戏来戎蔡簇成芍药
楼钥（宋代）

回首向来婪尾春，横风吹尽已成尘。
戎葵簇就谁尝巧，红药当前太逼真。
观洧赠人迷冶子，翻阶得句误词臣。
园丁妙手有如许，犹胜堕园剪彩人。
诗偈 其一一九
庞蕴（唐代）

报汝世人莫痴憨，暂时权住此草庵。无想衣食饱暖后，世间有物不须贪。

此身幻化如灯焰，须臾不觉即头南。
太常乐章三十首其二十六武舞第一
杨亿（宋代）

武功既成，缀兆有翼。
以节八音，以象七德。
俣俣蹲蹲，朱干玉戚。
发扬蹈厉，其仪不忒。
禅人并化主写真求赞
释正觉（宋代）

貌悴情枯，云閒月孤。
诸根影像有，百念肺肠无。
毒蛇头少人揩痒，猛虎口是谁捋须。
有时变态兮，电卷雷驱。
感韩碑用李义山韵
周紫芝（宋代）

长蛇封豕矜雄姿，弄兵三世窥皇羲。自从胡骑入中土，侥倖岁月宽诛夷。

锦缠红帕五十载，肯输赤豹兼黄罴。宪皇神算本天授，指顾不劳戈一挥。

元和上相拜元帅，黄金铸印手自持。三军踏雪砍墉入，夜摩贼垒朝搴旗。

侍中西平老将种，属鞬拜舞行相随。绯衣小儿却健武，未怕贼首如虎貔。

功垂竹帛不可掩，名在万古谁能訾。行军司马号大手，苍珉承诏镵瑰词。

平生直笔有公议，从人乞米知羞为。狗功须赖发纵者，尽勒殊勋归鼎司。

宫中小女强解事，敛祍雪涕垂丰颐。絺章绘句随断裂，厖恩下沛惊淋漓。

空馀大雅配吉甫，春秋庙享存歌诗。当时左右无谏者，应惭鸣佩趋龙墀。

襄阳太守独何事，殷勤自刻平吴碑。将军更勒燕然石，蛮风瘴雨侵蟠螭。

张功耀武示万世，二子无乃为已私。晋公纯德古未有，彊藩悍将亲平治。

群奸闻风胆为落，自奋老拳擒宛脾。都人尚想白羽扇，野蔓已理黄绢词。

唐家晚岁事如此，谁令举世跻纯熙。君不见郑公之死肉未冷，停婚碎石恩还追。

文皇英明犹复尔，功臣谁肯躬胼胝。玉溪慷慨书万本，要识元老为邦基。
题周曾秋塘图
曹元用（元代）

沙鸟飞鸣晚未休，棹歌声在白蘋洲。题诗每恨无佳句，欲剪横塘一片秋。
饮横城蒋氏别墅
王祎（明代）

春华被众卉，巨细皆敷荣。牡丹既舒葩，荼蘼亦含英。

抚物惜芳景，开筵畅尘萦。时从石边坐，或复池上行。

繁花转侵袖，垂条动钩缨。心会言屡忘，理惬感忽生。

游鱼何洋洋，鸣禽自嘤嘤。悠哉行乐意，契彼禽鱼情。
自嘲
刘曾璇（清代）

生平文字最相亲，竟为斗升羁此身。得米如添新宝物，看书似遇故乡人。

荒斋也可为安宅，徒步何妨当画轮。盘里犹余陈苜蓿，无须逢客说清贫。
寄远（在岐日作）
韩偓（唐代）

眉如半月云如鬟，梧桐叶落敲井阑。孤灯亭亭公署寒，

微霜凄凄客衣单。想美人兮云一端，梦魂悠悠关山难。

空房展转怀悲酸，铜壶漏尽闻金鸾。
拟温飞卿杨柳枝六首 其五
曾习经（清代）

金缕初干试解衣，断肠惟有晏家词。十年一觉承平梦，银烛西台赌柘枝。
舟次山阳呈王宗说寺丞
梅尧臣（宋代）

远客虽有乐，莫如逢故人。
夜怀夷门时，月照楚水滨。
自居扁舟上，随处与船邻。
宜将到此日，因使报朋亲。
古碑诗词
佚名（元代）

嘉树拂五云，大鹏垂万里。海门浪汹涌，春龙从此起。
龙花寺主家小尼
白居易（唐代）

头青眉眼细，十四女沙弥。夜静双林怕，春深一食饥。
步慵行道困，起晚诵经迟。应似仙人子，花宫未嫁时。
和耿天骘以竹冠见赠四首
王安石（宋代）

玉润金明信好冠，错刀剜出藓纹乾。
不忘君惠常加首，要使欢盟未可寒。
初月
李白（唐代）

玉蟾离海上，白露湿花时。
云畔风生爪，沙头水浸眉。
乐哉弦管客，愁杀战征儿。
因绝西园赏，临风一咏诗。
句
廖匡图（唐代）

正悲世上事无限，细看水中尘更多。（《永州江干感兴》）
次韵王圜中二首
王之望（宋代）

网得金鳞不忍烹，一瓯春菜眼偏明。
逢君强赋湖阴曲，顾我方偏日照城。
散坐酴醿留客醉，过庭鹎鵊为谁鸣。
还朝密迩非轻别，知有蒲轮访姓名。
句
程师孟（宋代）

邻家不惜山中景，借与清泉作水帘。
赠大司徒毕老先生得请旋里
朱葵（明代）

留计欣闻曳履声，莼鲈忽起故园情。冰心一片风顽懦，姱节千寻动圣明。

岱岳峰高秋月朗，淄城雨过暮云横。时清未许耽泉石，伫建三旌秉国成。
冯公岭
刘琏（唐代）

鸡鸣出北郭，戒徒饬装仗。早发神颇疲，亭午心始畅。

行行陟危巅，路出林木上。兹岭号冯公，何年得名状。

想当开凿初，斯人通塞障。根从西北来，气是东南壮。

万里生长风，烟云中浩荡。登高望我乡，心情增怆怅。

役役征途间，默默几得丧。何当息尘鞅，终年遂疏放。
依韵公择察推
梅尧臣（宋代）

君来何所闻，君去何所见。
自古慕虚名，往往轻既面。
窃常恃赋禀，平直如劲箭。
是以五十年，长甘守贫贱。
相逢嗟未几，遽远剧飞电。
今虽行已晚，多谢勤相唁。
筼筜谷二首·竹答
文同（宋代）

我实仙陂百世孙，二年生长感君恩。
近闻官满将归去，更望临时莫洗园。
送顾文时大郎东归
张吉（明代）

江上君今著綵袍，楼船东去日嗷嘈。十年沧海歌麟趾，万里丹霄见凤毛。

桑梓阴阴维客梦，烟花苒苒逐人豪。悬知他日壶山下，回首白云天际高。
满江红·金陵乌衣园
吴潜（宋代）

柳带榆钱，又还过、清明寒食。天一笑、浦园罗绮，满城箫笛。花树得晴红欲染，远山过雨青如滴。问江南池馆有谁来？江南客。
乌衣巷，今犹昔。乌衣事，今难觅。但年年燕子，晚烟斜日。抖擞一春尘土债，悲凉万古英雄迹。且芳尊随分趁芳时，休虚掷。
刘编修殿虎赠余诗己三年矣赋此答之 其一
戴亨（清代）

吾辈迂疏世共闻，难将知己问尘氛。况当遁迹如张俭，谁信谈经类子云。

识具古今仍嗜学，交空南北始逢君。芝兰赠我联同气，怀袖三年吐异芬。
中秋日泛湖杂诗 其八
邹浩（宋代）

路转城隅更可怜，尽桥横处响潺湲。篙人不会凭舟意，径逐西风过水源。
书事
李流谦（宋代）

塞色旌旗薄，边声鼓角喧。
三军正悲愤，中国固雄尊。
障戍争襟险，朝廷护本根。
古来挟策者，谈笑整乾坤。
牧童歌十首 其八
蒲寿宬（宋代）

老翁分社酒，匕箸小孩提。黄犊今堪驾，明年学把犁。
赴台南
游廷元（清代）

平明野旷树低天，日影经南薄晓烟。淡水波澜新港渡，尖山傀儡小阳年。

当寒不雪犹春到，岁暮还耕恍夏前。隶籍版图归圣化，村舂相杵户相连。
春日陪颜使君真卿、皇甫曾西亭重会《韵海》诸生
皎然（唐代）

为重南台客，朝朝会鲁儒。暄风众木变，清景片云无。

峰翠飘檐下，溪光照座隅。不将簪艾隔，知与道情俱。
西樵山行示周生学心刘生廷绎周生荣穗谢生锡命
湛若水（明代）

四子宜将四辅看，上山扶上万寻峦。万寻峦上千寻石，撒手应知著步难。
端午日舟泊南雄观竞渡时遇洪水
梁维栋（明代）

士女如云逐海滨，相将竞渡闹芳辰。洪涛不散三闾恨，浊酒难醒湘水人。

毂击肩摩连紫陌，歌笙伐鼓拂红尘。只因奉命趋朝急，未暇放閒半日身。
送休师归长沙宁觐
齐己（唐代）

吾子此归宁，风烟是旧经。无穷芳草色，何处故山青。

偶泊鸣蝉岛，难眠好月汀。殷勤问安外，湘岸采诗灵。
送张山人徵伯归槜李
吴子孝（明代）

失路谁相念，思家自不禁。
吹箫江市伴，争炀旅人心。
钓乏王孙饭，游穷季子金。
有才常不达，归入白云深。
哭绿坡二首 其一
尹廷高（元代）

种菊东篱志未偿，骑鲸竟往白云乡。山中招隐人辽邈，地下脩文事渺茫。

秋月春花吟不尽，汀兰岸芷死犹香。不堪回首看西峡，孤嶂寒烟正夕阳。
病起四诗·三息念
陈造（宋代）

禄位据极品，勋业垂不磨。
出从白马肥，家有黄金多。
世间遗富者，才德乃莫过。
骨相审自知，瓮盎哀骀他。
一昔读书史，志空幕丘轲。
矻矻章句乐，所趣不及他。
日月倏迁谢，如此定命何。
知己初不无，腰金鸣玉珂。
一旦逝水去，匪斧嗟不柯。
揆材既樗栎，揣分合涧鞋薖。
旌翻火驰余，但有双鬓皤。
迨今要勇往，灌园仍养痾。
石女自无儿，古井那解波。
西湖佳风烟，久矣办一蓑。
南池
满维端（宋代）

偃月城西锦绣川，回环亭树曲池边。篮舆蜡屐闲投入，竹坞花溪信步前。

照日寒梅融素艳，拂波垂柳弄轻烟。东君已放春消息，为赋寻芳第一篇。
书所见闻示诸友
魏了翁（宋代）

一从轻弃五边州，所恃藩篱仅武休。
又谓武休无足恃，并捐洋汉守金牛。
作茶行
洪咨夔（宋代）

磨斲女娲补天不尽石，磅礴轮囷凝绀碧臼刳。扶桑挂日最上枝，媻跚勃窣生纹漪。

吴罡小君赠我杵，阿香藁砧授我斧。斧开苍璧粲磊磊，杵碎玄玑纷楚楚。

出臼入磨光吐吞，危坐只手旋乾坤。碧瑶宫殿几尘堕，蕊珠楼阁妆铅翻。

慢流乳泉活火鼎，淅瑟微波开溟涬。花风迸入毛骨香，雪月浸澈须眉影。

太一真人走上莲花航，维摩居士惊起狮子床。不交半谈共细啜，山河日月俱清凉。

桑苧翁，玉川子，款门未暇相倒屣。予方抱易坐虚明，参到洗心玄妙旨。
缘识
宋太宗（宋代）

皇天不事但多罗，莫道无缘奈我何。
上有天堂下地狱，分明种麦不生禾。
病起次韵子和
周孚（宋代）

不尽扬雄一鸱酒，却吟平子四愁诗。酒能作病终何益，诗解穷人亦漫为。

便死正应如土偶，纵贫那可恨毛锥。如今只有荆卿在，能记田光少壮时。
游玄武湖辟疆有诗次韵
陈曾寿（清代）

不知今夕是何夕，自笑昔人非昔人。北固江声淘噩梦，南朝山色冷遗民。

欢沉大府汪洋彦，魂断青溪寂寞邻。渔艇剩从辟疆老，温燖旧事话湖滨。
赠周仁熟教授
邹浩（宋代）

西来黄轴塞虚空，都在圆光一点中。陌路劝君高着眼，宗风况即是家风。
杨柳枝
方岳（宋代）

小桥风定绿烟垂，几送行人此别离。
蹀躞玉骢嘶草去，啼莺寂萤雨千丝。
送张文琮之官新城
王汝玉（明代）

先生家本东州住，蚤岁共名人共许。十年再易广文毡，两邑英共沾化雨。

忽报慈亲与世违，高堂洒泪脱斑衣。宿草荒原零露夕，寸心方忆报春晖。

徵书遥自天边降，野鹤閒猿徒怅望。待漏初趋金马门，看花还入乌衣巷。

相逢共向凤城春，正值青青柳色新。长干道上春衫薄，卓女垆头绿酒醇。

君将出宰新城去，送别城阴遇朝雨。座中唱彻渭城歌，江草江花总愁绪。

论交何必须故人，昔闻倾盖即情亲。为君暂绾离帆住，我有中心欲具陈。

知君本是岩廊器，下邑割鸡共小试。中朝藻鉴岂终遗，行见青云当立致。

闻说新城𨽻建昌，近来民物颇凋伤。更欲烦君下车日，好将宽政恤逃亡。
裴将军宅芦管歌
岑参（唐代）

辽东九月芦叶断，辽东小儿采芦管。
可怜新管清且悲，一曲风飘海头满。
海树萧索天雨霜，管声寥亮月苍苍。
白狼河北堪愁恨，玄兔城南皆断肠。
辽东将军长安宅，美人芦管会佳客。
弄调啾飕胜洞箫，发声窈窕欺横笛。
夜半高堂客未回，祗将芦管送君杯。
巧能陌上惊杨柳，复向园中误落梅。
诸客爱之听未足，高卷珠帘列红烛。
将军醉舞不肯休，更使美人吹一曲。
夜行船（余英溪泛舟）
毛滂（宋代）

弄水余英溪畔。绮罗香、日迟风慢。桃花春浸一篙深，画桥东、柳低烟远。

涨绿流红空满眼。倚兰桡、旧愁无限。莫把鸳鸯惊飞去，要歌时、少低檀板。
望茅山六言三首
周文璞（宋代）

羽衣药叟欢迎，手执兰花共行。
从此十年不调，可能久视长生。
留侯庙
郑獬（宋代）

留侯仗奇策，十年藏下邳。
狙击秦始皇，独袖紫金椎。
兹为少年戏，聊夸游侠儿。
退学黄石书，始见事业奇。
两龙闹不解，天地血淋漓。
摄袖见高祖，成败由指麾。
重宝啗诸将，峣关遂不支。
斥去六国谋，辍食骂食其。
卒言信布越，可以为骑驰。
馀策及太子，四老前致词。
立谈天下事，坐作帝王师。
功名竟糠秕，拨去曾亡遗。
往从赤松游，世网不能羁。
韩彭死铁钺，萧樊困囚累。
荣辱两不及，孤翮愈难追。
陈留本故封，道左空遗祠。
两鬼守其门，帐坐盘蛟螭。
威灵动风云，飘爽回旌旗。
我来谒祠下，文章竟何为。
长啸咏高风，三日不知饥。
温泉
黄人杰（宋代）

离火自天烁，温泉由地生。
我来需晓汲，聊用濯尘缨。
露下滴新荷
沈谦（清代）

忆年时，长桥畔、水微波。正邀他、同赏新荷。彩舟银烛词成，先付同儿歌。

缠头锦、醉中亲与，十丈红罗。欢呼不觉夜深，影动星河。

怪今宵、风兼同，人不见，恨如何。待题诗、手冷时呵。

凤笺仍捲，自将金鸭暖衾窝。小楼深巷，应相念、皱损双蛾。

常拟策蹇再寻，奈不肯晴和。
四皓像
舒岳祥（宋代）

商山深处养灵根，白发昂藏满面春。
一出汉庭安汉嗣，颇疑倾得戚夫人。
示罗定水受室
成鹫（清代）

此日乘龙客，当年竹马儿。漫惊年纪大，陡觉汝翁衰。

琴瑟调今夕，杯棬感昔时。莫将江氏笔，持去画张眉。
郊庙歌辞。太清宫乐章。香初上
佚名（唐代）

肃肃我祖，绵绵道宗。至感潜达，灵心暗通。

云輧御气，芝盖随风。四时禋祀，万国来同。
蓦山溪（和赵粹文元宵）
洪皓（宋代）

鳌山凤阙，多少飞琼侣。颙俟翠华临，庆新春、金波盈五。莲灯开遍，侍从尽登楼，簪花赴。传柑处。咫尺聆天语。

厌厌欲罢，宣劝犹旁午。扶上玉花骢，更踟蹰、梨园四部。追思往事，一夕九回肠，皇恩溥。归期阻。引领江南路。
舟次鼋湖阻水因由董山
朱槔（宋代）

拂拂朝霞到客舟，苦疑雨意在鸣鸠。
好峰天半元相识，且作僧床挟策游。
送信阳舒使君
刘敞（宋代）

闻名自夙昔，已作旧相知。倾盖成邂逅，如何还别离。

军声咽鼓角，行色满旌麾。莫怪樽前醉，亲邻心所期。
杂兴
顾逢（宋代）

异乡飘泊暂归来，独上芜城望一回。
三十年前人已往，楼台不是旧楼台。
偈颂三十首
释印肃（宋代）

离诸名色相，实见如来藏。
能转语成经，本心非傍样。
说有即是语，说语语伎俩。
不会自转经，依语成妄想。
梦裹推木轮，信施谁酬偿。
不出牛马羊，入他兰圈养。
一文四个字，还足连他丧。
悟者发真机，迷者堕铁网。
佛教空语相，妙契合语上。
天鼓解说经，忏悔罪语量。
有语空不空，真实不虚诳。
圆信六神通，不刻天龙像。
只麽转心经，个中谁拟向。
寄玄阳先生
徐凝（唐代）

不能相见见人传，rv岸山中岱岸边。

颜貌只如三二十，道年三百亦藏年。
中秋对月有感
强至（宋代）

西风入夜扫微云，皓魄来无一点尘。楼阁通宵双玉户，水天随点两冰轮。

光摇樽酒清宜客，影落关河思煞人。我向乾坤违乐事，孤蟾照泪滴衣巾。
参政宣献楼公挽歌辞 其二
史弥宁（宋代）

子公书问走舆台，公独山林挽不回。人道旬瑜须径去，谁知李泌却重来。

传芳谢砌芝兰粲，在处膺门桃李开。无愧可攻心事好，底教生死不荣哀。
李参政 其二
魏了翁（宋代）

岁月陶镕两鬓毛，坐看时事尔滔滔。可能只袖区中手，镇在湖亭读楚骚。
舣舟清江镇从任子严运使求菊
周必大（宋代）

陶令思归未得归，黄花想见绕东篱。
满头须插何容易，且向盘园乞一枝。
除官
陈师道（宋代）

扶老趋严召，徐行及圣时。
端能几字正，敢恨十年迟。
肯著金根谬，宁辞乳媪讥。
向来忧畏断，不尽鹿门期。
句 其八
陈克（宋代）

北固天下奇，凭虚倚楼堞。大江走天去，控以高崨嶪。
赠王典史五首
熊禾（元代）

每爱湖学规，明经必治事。
待宾与吏师，伊川有成议。
皇极欠统一，体用非有二。
早学无专科，已仕竟何试。
次韵德符过曾园 其二
邹浩（宋代）

数子清玉峙，粲粲凌朝辉。持竿谢高风，钵囊聊自携。

岂不一趣谢，因缘非兔丝。北去得幽圃，相与无町畦。

白鸟亦忘我，共此天然姿。只应太史奏，还在颍水涯。

九原审难作，幸及同襟期。
广陵偶题二首 其一
汤显祖（明代）

岁月隔人去，风尘可自如。偶然流泪处，翻着旧时书。
蔡君谟即惠山泉煮茶诗欧阳公称其极有古人风格余暇煮茗泉上因用其韵非遂偷其格律也
顾道洁（明代）

文章本天成，偶与作者遇。此泉与此茶，兼赏此翁趣。

两两相凑发，一一得呈露。胡取旗与鎗，可以扫百虑。

百虑不敢入，秋声出深树。日日泉上来，此意偶一悟。
旱雨
释文珦（宋代）

骤雨幡然下，风雷驾疾威。
乌妆巢穴堕，龙挟水云飞。
物象回生意，神功解旱围。
田间喜相语，点点胜珠玑。
闻雁杂咏 其七 舟中闻雁
成鹫（清代）

我本钓鱼客，秋江晚候潮。雁归芦苇岸，人倚木兰桡。

细语互相答，野情如见招。隔波听未彻，云水两迢迢。
别方万里 其一
汪梦斗（宋代）

异乡成邂逅，却是受恩深。白雪千丝发，青山一掬心。

梦残横老泪，悲极辄高吟。此意都相似，钟期合铸金。
郡楼夜宴留客
白居易（唐代）

北客劳相访，东楼为一开。褰帘待月出，把火看潮来。

艳听竹枝曲，香传莲子杯。寒天殊未晓，归骑且迟回。
莆田杂诗二十首 其六
刘弇（宋代）

十里壶公庙，喧传像逼真。斧斤刳洞骨，风雨涩松鳞。

气象乾坤豁，涵濡草木春。的应云闹处，藏得武陵人。
下山雨骤
虞俦（宋代）

下山虽幸免颠跻，骤雨冥冥步转迷。
白马已翻青嶂去，黄鹂犹恋绿林啼。
人皆有路通霄汉，我独无桥渡涧溪。
且傍田塍欹侧过，从教甲子混涂泥。
阮师旦希圣彻垣开轩而东湖仙亭射的诸山如在掌上予为之名曰新轩盖取景物变态新新无穷之义赋十绝句 其二
郭祥正（宋代）

东湖水似鉴湖明，红白荷花自在生。只有香风吹客座，更无烦暑到檐楹。
奇将赴廷试用韵
赵鼎臣（宋代）

忆昔先公一束书，起家儋石向来无。子孙但欲传仓库，婚嫁何曾议郑卢。

孝弟一门贫自乐，科名三世喜相呼。更须力献平津策，夺取龙头慰老夫。
鸡黍
米芾（宋代）

鸡黍招要意已真，后堂许到转相亲。巧裁花竹岂多地，净扫轩窗无一尘。

倾倒不知情话密，衰隤深畏酒行频。落花一夜成疏迹，风雨还增客恨新。
竹亭纳凉
张玉娘（宋代）

独坐幽篁阴，停绣更鸣琴。叶齐林影密，惟有清风心。
与馆中同僚会邦衡侍郎于南山真珠园后两日翰苑作开讲会予不赴邦衡有诗见怀次韵
周必大（宋代）

讲席人期相郑覃，石渠我忝继齐堪。碧琳殿邃同宣召，白玉堂深接笑谈。

寓直敢陪东道主，登高尚想北山南。洞岩胜集空回首，何日芒鞋许再探。
谢进士张翼投诗两轴
王溥（宋代）

清河诗客本贤良，惠我新吟六十章。
格调宛同罗给事，功夫深似贾司仓。
登山始觉天高广，到海方知浪渺茫。
好去蟾宫是归路，明年应折桂枝香。
挽李漕二首
洪咨夔（宋代）

翰墨多推毂，功名早着鞭，
风行青草外，春到白盐边。
老去心犹壮，归来意正便，
如何天不憗，烟雨閟新阡。
次绍尧九日寄雾山栎社诸友韵二首 其二
林朝崧（清代）

惨淡青山落叶多，海门无日不风波。登高易洒新亭泪，送客愁闻易水歌。

东汉遗民推管邴，南期才子重阴何。千秋未觉风流绝，烂熳怜君日醉哦。
次子望肯堂之什
陈藻（宋代）

酒樽开处是阳春，有屋化论旧与新。
才子绿袍能赋咏，乃翁青冢亦精神。
人心多向醒时伪，情话无如醉后真。
莫要孟光同遁去，急须荣禄奉偏亲。
澄江晓发
秦仁溥（清代）

江城看曙色，江上放归舟。云出千山活，蝉鸣两岸幽。

冷风疏柳港，残月落花洲。笑我忘机久，惊飞两白鸥。
题龙归寺壁
杨万里（宋代）

题字才前岁，冲寒又此行。
竹能知雨至，窗不隔江清。
走檄还曾了，禁人未肯晴。
息肩更须喜，问路可怜生？
桃园春晓
朱高炽（明代）

曙光犹未分，芳园露华炫。
碧桃千万树，鲜妍如锦绚。
隔林莺语滑，两两间关啭。
掖垣将启扉，漏箭传声远。
花底候宫车，更觉东风软。
呈胡伯圆尚书
释绍嵩（宋代）

自挽狂澜制百川，致君何日不尧年。
由来八座尚书贵，盛事骎骎海内传。
掷砚亭怀抱真先生
梁以壮（明代）

奉贵且凌贱，趋闱亦近情。隶人严搜简，高士薄功名。

道学归无欲，翎毛画又生。至今樵谷上，犹祭以兰蘅。
饯石斋于石门用前贪泉韵兼简诸友
林光（明代）

鬅鬙双鬓我何言，机会能逢几百年。共趁风光来野艇，更留声迹到名泉。

烟波在处还诸子，鸾凤看飞上九天。回首东山明月上，更须留醉白沙船。
和家则堂韵赠高教之北
卫宗武（宋代）

别时欠折苏堤柳，西方美人无恙否。
子卿齧雪十九年，何似生前一杯酒。
麒麟胡可係而羁，要使为祥在郊薮。
当年谁擅西湖春，公闾遗臭千载后。
但知金屋醉蛾眉，簸弄威权翻覆手。
徒劳吉士还有行，令人骄骄赋维莠。
君今重整燕蓟辕，老子跫然欣得偶。
殷勤为我问平安，司马深衣想如旧。
陈。江令宅
孙元晏（唐代）

不向南朝立谏名，旧居基在事分明。

令人惆怅江中令，只作篇章过一生。
诗答郓州分司李待制许中春宠访
文彦博（宋代）

念昔多闻友，于今四纪强。滞才君绊骥，叨命我循墙。

二月芳期近，三台淑景长。东郊望飞盖，原隰有辉光。
陈丈良臣诞弥令日谨拜手而献颂曰
段克己（宋代）

矫矫夫君，由义居仁。风姿飘然，野鹤孤云。古有逸士，今具其真。

野海鼎沸，克全厥身。我知天意，未丧斯文。不辱其身，不降其志。

道维守一，过能不贰。明是辨非，存真去伪。渊明不仕，岂其本意。

于嗟麟凤，不为世瑞。萧然环堵，诗书自怡。耕田而食，纺绩而衣。

素琴挂壁，白酒盈卮。动容言行，一国之师。苟微斯人，吾谁与归。
挽利路章运诗二首
项安世（宋代）

宝屏峰上两先生，照见廉贪立懦情。
八百万钱同弃屣，四麾一懦但空籝。
扫除身世朝和暮，分付儿孙白与清。
持此横山原畔去，少师秦国有馀荣。
闻杜鹃
释云岫（宋代）

山月初明草树凉，客情无奈宿岩房。
春风不肯年年歇，杜宇亡家怨亦长。
题水云深处
高逊志（明代）

落日汎南溪，野艇沿流去。隔水望侬家，云深杳何处。
游李少师园十题 其五 水轮
范祖禹（宋代）

崩腾喷雪浪，昼夜无停息。回旋天磨转，运动日卓侧。
和木犀
虞俦（宋代）

岩桂无人也自芳，月宫仙子道家妆。
露溥仙掌三秋色，风动枝头十里香。
先世栽培虽地僻，近年卜筑发天藏。
后堂元有文犀贵，可但腰金照地光。
舟中望九华山
吴芳培（清代）

五月买舟浔阳道，水色天光入怀抱。仰面贪看两岸山，连崖不怀苍翠好。

抢风直下皖城东，江边烟雾清若空。瞥见天工刻削青芙蓉，使我一朝豁然明双瞳。

雕镂嵌空花萼秀，玉树交拂云霞红。巑岏迥出众峰表，冈阜那敢与争雄。

譬如畸人逸士昂然立，衣冠须发不与寻常同。昔时太白欣见此，名以九华易九子。

梦得平生叹奇绝，不让太华及女几。我亦见之发狂叫，急欲扶筇蹑云峤。

峭帆风紧不可留，末由登陟逞闲眺。迄今默坐忆山容，独觉玲珑呈万窍。
题明月堂
舒坦（宋代）

郢匠由来巧运斤，清光那复隔织尘。
九秋万里云头路，半夜千峰顶上人。
坐见乾坤入肝胆，陡惊草木亦精神。
应怜赤水寻珠客，白日茫茫尚问津。
新霜二首
欧阳修（宋代）

天云惨惨秋阴薄，卧听北风鸣屋角。
平明惊鸟四散飞，一夜新霜群木落。
南山郁郁旧可爱，千仞巉岩如刻削。
林枯山瘦失颜色，我意岂能无寂寞。
衰颜得酒犹强发，可醉岂须嫌酒浊。
泉傍菊花方烂漫，短日寒辉相照灼。
无情木石尚须老，有酒人生何不乐。
和如庵 其六
张孝祥（宋代）

飞蛾扑扑误占灯，火色何人要上腾。我已澹然忘世味，蒲团纸帐只依僧。
自临清入京道上口占 其二
梁民相（明代）

懒散那堪恋薄游，疏榆声动帝城秋。何人不解悲行役，天上于今望女牛。
和蒋龙图 其一
徐积（宋代）

公之所设施，道德之馀事。有性给其才，无物蔽其意。

大车积以给，牛刀迎者解。以要操其纲，以妙观其会。

善誉不尽知，善毁没可讥。校之古人辈，彼若有所为。

公之所然者，以智不以凿。其力日以裕，其济日以博。

至于我曹者，使相望相闻。犹能领官属，携诗叩吾门。

先看陶家柳，次看陶家菊。茶中许投花，坐上呼燃烛。

顾我为乐叟，勉我以不倦。我是孟东野，终附郑公传。
留守相公
文彦博（宋代）

中和堂饮夜厌厌，逸客峨冠欲堕簪。深荷相君怜老意，改题毡幄醉眠庵。
书怀绝句
陆游（宋代）

老死已无日，功名犹自期。
清笳太行路，何日出王师？
秋夕读书幽兴，献兵部李侍郎
岑参（唐代）

年纪蹉跎四十强，自怜头白始为郎。雨滋苔藓侵阶绿，

秋飒梧为覆井黄。惊蝉也解求高树，旅雁还应厌后行。

览卷试穿邻舍壁，明灯何惜借馀光。
婆罗门引（再游仙潭薛氏园亭）
蔡伸（宋代）

素秋向晚，岁华分付木芙蓉。萧萧红蓼西风。记得当时撷翠，拥手绕芳丛。念吹箫人去，明月楼空。

遥山万重。望寸碧、想眉峰。翠钿琼珰谩好，谁适为容。凄凉怀抱，算此际、唯我与君同。凝泪际、目送征鸿。
会饮曾氏西轩
刘崧（元代）

莲塘水濊濊，凉气秋始旦。西轩集朋俦，游咏日已半。

当阶缘碧藓，前垣出苍簳。列席粲有华，飞觞急无算。

缅焉思远人，振筴方弭乱。笳鼓横清江，烟尘翳南岸。

感之念时理，短曲不成按。中心忽如醉，沈唫睇遥汉。

自非桃源邃，何以永乐衎。穷居且终日，黾勉增慨叹。
灵苑寺
钱朝隐（明代）

马前山色连天起，竹外溪声动地来。
试过溪桥访山寺，清风为我拂尘埃。
恭祝圣母皇太后六旬万寿诗
达麟图（清代）

玉殿和风溥，璇闱化日长。二仪呈瑞应，五岳兆嘉祥。

慈范寰瀛仰，鸿庥福禄康。安贞膺庆豫，尊养荷荣昌。

岁纪方周甲，南星正耀芒。九霄增淑景，元气肇初阳。

珠树千葩丽，琼英六出飏。消寒萱吐艳，迎腊柳舒黄。

霞护青琳宇，图函金镜囊。轮辉联宝婺，钟律叶灵章。

醇德开轩昊，隆文越夏商。一人承色笑，百职效趋跄。

彩炫斑龙驾，香浮黼绣裳。翠旄飘上苑，睿藻焕岩廊。

致敬宸衷初，怡颜圣孝彰。欣看三秀草，咸进万年觞。

宠锡逾瑶笋，陈诗胜柏梁。臣僚沾燕喜，品物共熙穰。

用合敷天盛，爰为钜典光。歌衢称有道，望阙颂无疆。

支弋来琛赆，梯航贡篚筐。嵩呼和凤吹，华祝动鹓行。

昆阆何须陟，升恒自有常。抒词惭莫罄，翘首颂如冈。
偈颂七十一首
释了惠（宋代）

面壁堆危引客过，问谁那更问如何。
道寻常已成多事，检点侬家事更多。
颂古四十五首
释慧远（宋代）

更深夜静好商量，携手相净入醉乡。
姹女已归霄汉去，呆郎何事守空房。
西江月·堪叹这般曲调
王哲（金朝）

堪叹这般曲调。感他石女吹箫。山头漫说水频浇。海底虚言火燎。遭逢圆明正照。真风广布金飚。西江月里吃芝苗。味味将来了了。
杨干致仕
张九成（宋代）

黄钟毁弃鸣瓦釜，古来才智贱如土。
杨公浩歌声可怜，巢居知如穴知雨。
怜君面色莹有光，未似相君便饮乳。
胡为决去不可留，别意殷勤辞更苦。
丁宁戒我宜退藏，静中得路何须语。
酒酣意气尚尔豪，拔剑高歌为予舞。
君今去矣且加饭，我亦从兹不出户。
莫嗟糟糠食牢筴，终胜绣衣登鼎俎。
郊庙歌辞。享太庙乐章。大成舞
佚名（唐代）

周称王季，晋美帝文。明明盛德，穆穆齐芬。

藏用四履，屈道三分。铿锵钟石，载纪鸿勋。
吴江县
李贯（宋代）

四面渔家绕县城，古今名手谩丹青。
菰蒲水浅连江寺，橘柚烟深隔洞庭。
幽鹭下时分野色，远帆归处印天形。
谁知张翰思鲈意，犹胜灵均醉独醒。
病后晨兴食粥戏书
陆游（宋代）

蝴蝶庄周安在哉，达人聊借作嘲诙。不知自此随缘住，更把晨窗粥几杯。
哭郭仲微三首 其一
宋祁（宋代）

仓卒闻婴疾，何辜遂没身。哭筵同产子，霜寝未亡人。

冢有邢山旧，天为京兆邻。想君赍志恨，不使白杨春。
题张许二公庙
林大春（明代）

临岐高会拥笙讴，谁念睢阳将士愁。虏骑合围边月暮，孤城接战阵云秋。

忠成剩有江淮粟，论定宁专李郭筹。千载钟生作神语，可怜一梦博封侯。
游仙曲为张真人羽化而作 其二
王称（宋代）

刚飙载飞轩，上溯无始乡。心冥一气表，坐断万劫场。

兹来食色身，缅邈情俱忘。长歌答云璈，朗咏流玉章。

空明结真无，昼夜何煌煌。嗟哉下土家，仰止徒悲伤。
出城
郑獬（宋代）

尘土满城黑，出城双眼宽。
山川秋意恶，风雨晚潮寒。
物象飒以变，泥污不可蟠。
英豪重节概，儿女感衰残。
霜老琱弓劲，风焦画鼓乾。
蛟螭正无赖，好掷六鳌竿。
陈荣绪惠示之字韵诗推奖过实非所敢当辄次詗
黄庭坚（宋代）

十家有忠信，江夏可无之。
政苦寄卖友，忽闻衡说诗。
饥蒙青（左饣右迅）饭，寒赠紫陀尼。
酬报矜难巧，深慙陆与皮。
和西外赵知宗
刘克庄（宋代）

斤妙斲如神，源深汲愈新。岱宗疑有趾，海若忽无津。

传远须公等，钻坚尽此身。平生师友意，非为雨中巾。
游叶丞相园有感
姜特立（宋代）

功成三径欲归休，结束池亭处处幽。
花木成时春更好，如何不作百年留。
木棉花歌 其一
李云龙（明代）

千灯一坐放光明，帝网交罗互不争。谁与春风露消息，珊瑚枝上唤流莺。
和邵不疑校理蒲州十诗 其九 惜花亭
司马光（宋代）

春意复蹉蛇，园林日愁寂。枝边绿阴重，砌下红英积。

兹亭花最繁，飘零尤可惜。
星槎晚泛
王猷（南北朝）

晚泛溪头博望舟，银河秋水淡悠悠。归来未暇君平卜，知有文光犯斗牛。
洞庭十二偈 其二
释怀深（宋代）

平旦寅，叠叠湖山触目真。个中更拟论玄妙，七十二峰应笑人。
脩竹二首 其二
晁公溯（宋代）

脩林出夏笋，戢戢如牛毛。宁亡口腹味，所冀逃炎熇。

露节半含粉，风篁微解苞。清阴日夜长，会见干云霄。
菩萨蛮·蓬莱院闭天台女
李煜（五代）

蓬莱院闭天台女，画堂昼寝人无语。抛枕翠云光，绣衣闻异香。
潜来珠锁动，惊觉银屏梦。脸慢笑盈盈，相看无限情。
书全无用语录
楼钥（宋代）

全公无用，无用之用。
生前已自无用，死后葛藤何用。
虽然如是，善用者必自有用，
不善用者不如勿用。试问大众，
如何则为善用。有时拈起一枝草作丈六金身，
有时把丈六金身却作一枝草用。
唐李卫公庙
宋祁（宋代）

斯人天挺杰，贼胆畏膏肓。
疾战江陵破，长驱颉利亡。
成功在不伐，垂烈付无疆。
血食雄京辅，于今异姓王。
颂证道歌·证道歌
释印肃（宋代）

种性邪，错知解，
不体玄机持五戒。行行坐坐执空观，
见境见尘增鬼怪。
杂咏下 笋
洪适（宋代）

出羖瘗五皮，获麟髡一角。煮箦太憨生，非关渠善谑。
歌一首
谯宝（宋代）

使君来兮父母鞠我，礼化行兮民无寒饿。使君去兮不可复留，人意伥伥兮泪双堕。
与张靖学士游华清宫雍帅钱子飞端明以诗见寄次韵和
范纯仁（宋代）

金节煌煌柅使辀，华清胜绝许陪游。东来渭水晴光动，西望长安翠霭浮。

休羡青山供秀句，好归黄閤告嘉猷。忆公何处偏回首，身在朝元最上头。
菩萨蛮·秋风扫尽闲花草
佚名（宋代）

秋风扫尽闲花草，黄花不逐秋光老。试与插钗头，钗头占断秋。
簪花人有意，共祝年年醉。不用泛瑶觞，花先着酒香。
别同官
王十朋（宋代）

两年窃禄古夔州，邂逅诸君亦宦游。为郡不才真下下，同僚多助却优优。

及瓜便合扁舟去，行李聊为一饭留。掺别相期可无语，君亲恩重各宜酬。
雉子斑
陈叔宝（南北朝）

四野秋原暗，十步啄方前。雊声风处远，翅影云间连。

箭射妖姬笑，裘值盛明然。已足南皮赏，复会北宫篇。
登鹿苑隐天阁 其二
卢襄（宋代）

小雨湿春风，倦云遮落日。不若叫风来，吹云放山出。
和刘后村梅花百咏
方蒙仲（宋代）

旧友凋零新友少，惟梅到处只依然。
愿言白发三千丈，饱看高花五百年。
浐川寄进士刘驾
曹邺（唐代）

我家不背水，君身不向越。自是相忆苦，忽如经年别。

山家草木寒，石上有残雪。美人望不见，迢迢云中月。
水调歌头 其一 同张子仪诸公泛舟北渚，席间用子仪韵
管鉴（宋代）

平生五湖兴，梦想白蘋洲。只今何处，卷帘波影漾风钩。

况值晚天新霁，菱叶荷花如拭，香翠拥行舟。却为湖山好，牵思绕皇州。

柳边堤，竹里阁，旧曾游。恍然重到，不知身世此淹留。

且对碧梧修竹，领略好风凉月，大白与重浮。欲和凌云赋，佳思苦难酬。
减字木兰花 秋思
叶小鸾（明代）

暮虫凄切。独倚疏帘清夜月。怅望瑶台。不见飞琼步月来。

秋光望练。江上芙蓉开欲遍。流水残霞。断送西风入鬓华。
呼鸡
林之奇（宋代）

鸡呼鸡来前，犬嗾犬至止。
夫岂必可召，役以食乃尔。
今吾曷为悲，人而鸡犬为。
自计无自存，西山谢夷齐。
即来言和答公任侍郎 其一
释守卓（宋代）

迥脱根尘始识尘，了无所得才真得。堂堂独露本来光，越自南兮胡自北。
落星寺
陈舜俞（宋代）

何年翠麓浮彭蠡，云是寒星落斗牛。
远水拍天围净界，野僧依石起朱楼。
阑干白日风吹雁，帘幕黄昏月近鸥。
安住自成难老药，不须乘海觅蓬邱。
舟经池州先寄夏寺丞
郭祥正（宋代）

去年收帆贵池口，闻君高歌撞玉斗。今朝至自大湖南，五溪新事为君谈。

一年往返七千里，乡国生还真可喜。君家白醪应已熟，正好齐山泛黄菊。
台城路 四月廿四城东泛舟
顾太清（清代）

清溪一带城东路，新蜩乍鸣高柳。五里蒹葭，数声啼鸟，正是薰风时候。

将船载酒。感卅载重来，光阴回首。蟹罟鱼罾，小楼临水尚依旧。

天光水影荡漾，看翩翩巧燕，波面飞逗。绿树成阴，红栏倒影，野色暗侵襟袖。

维舟渡口。听萧寺钟声，梵宫轻扣。留客殷勤，再来秋雨后。
杂诗四首
王中立（宋代）

云叶粼粼皱碧空，笙箫递响入天风。
忽惊风浪耳边急，不觉形神来世中。
首夏三首
白玉蟾（宋代）

满目晴峦总是诗，诗情飞絮逐游丝。
雨肥碧涧落花水，风瘦青松啼鸟枝。
咏史下·卫瓘
陈普（宋代）

此座倾危不信人，此身便合去朝廷。
凌云莫道非真醉，直到身亡更未醒。
祭方丘乐章·顺和
褚亮（唐代）

阴祗协赞，厚载方贞。牲币具举，箫管备成。
其礼惟肃，其德惟明。神之听矣，式鉴虔诚。
和枕上吟
赵希逢（宋代）

梦回客枕觉衾寒，展转忧思不一端。
相逢一醉谁能辞，纷纷尘谈霏屑玉。
主人名阁意寓言，不饮俗客只饮仙。
眼前具足吞云梦，梦象豁达无颇偏。
一时价高洛阳纸，迭唱更酬萃朱紫。
好风吹月入酒卮，志气飘逸神爽飞。
悠然清兴正未艾，晨光峰头忽熹微。
答友人清明雨思
宋祁（宋代）

楚云朝暮蔽前峰，佳节寻芳已半空。
三日薰炉沈蕙绿，一星春半并榆红。
文鳞对掷回塘水，贺燕交飞翠幕风。
怅忆沈斋题句罢，碎英无响坠华桐。
偈十六首 其十
释士圭（宋代）

天晴开水路，无事设曹司。病多谙药性，小慈妨大慈。
蛩声
郑用锡（清代）

亭院萧条秋草生，孤灯四壁夜三更。从军有女思何苦，卒岁无衣懒亦惊。

高枕最难将梦续，空阶况是欲天明。半间堂圮昏钟动，落叶江山漫战争。
辛亥中春遂宫祠之请自渔浦转山入离渚宿化城以归道中成鄙句
李光（宋代）

谁倩冰霜一扫空，旋烘和气转春风。野田溢水层层落，山路催春树树红。

门巷旋教开竹径，姓名初喜挂琳宫。江湖乍脱风波地，莫拟扁舟伴钓翁。
安庆府
徐俯（宋代）

君过秋浦正逢秋，亦到枞阳皖水头。九派先将明月去，三峰少为白云留。
梅花绝句
陆游（宋代）

濯锦江边忆旧游，缠头百万醉青楼。
如今莫索梅花笑，古驿灯前各自愁。
和善之寄游何道二山 其二
牟巘（宋代）

两人相对说蚕丛，蒿稆堪嗟满故宫。忽见画图如雪外，不知身世此山中。

馀生才寓一稊米，独往殊欣六尺篷。寄得诗来何处觅，南湖蒲稗没凫翁。
寒涧
刘子翚（宋代）

林间幽鸟啄枯槎，落尽寒潮一涧沙。独木桥西游子宿，酒旗斜日两三家。
和孙端叟蚕首十五首其六桑钩
梅尧臣（宋代）

长钩扳桑枝，短钩挂桑笼。
南陌露气寒，东方日光动。
少妇首且笄，幼女角已{上髟下总}。
竞以采叶归，曾非事梳栊。
愚溪
沈辽（宋代）

愚溪水中多圆石，水边竹树山如壁。夫子幽栖十二年，至今使人长叹息。
山居作拆字诗一首寄江子我郎中比尝以拆字语为戏然未有以为诗者请自今始
刘一止（宋代）

日月明朝昏，山风岚自起。石皮破仍坚，古木枯不死。

可人何当来，意若重千里。永言咏黄鹄，志士心未已。
草堂
汪元量（宋代）

子美西来筑此堂，浣花春水共凄凉。
鸣鸠孔燕归何处，野草闲花护短墙。
英雄去矣柴门闭，邻里伤哉竹径荒。
安得山瓶盛乳酒，送分渔父濯沧浪。
近闻在旧京卖缦笠子
马廷鸾（宋代）

蚤岁葫芦依画本，暮年台笠养閒身。
如今半幅誊麻纸，羞寄銮坡旧主人。
梦亡弟衡仲集杜二首 其一
欧大任（明代）

不见江东弟，难招病客魂。鸰原荒宿草，鬼物傍黄昏。

牢落官军速，沉埋日月奔。风吹紫荆树，愁绝更堪论。
念奴娇·策勋万里
高启（明代）

策勋万里 ，笑书生骨相，有谁相许？壮志平生还自负，羞比纷纷儿女。酒发雄谈，剑增奇气，诗吐惊人语。风云无便，未容黄鹄轻举。
何事匹马尘埃，东西南北，十载犹羁旅？只恐陈登容易笑，负却故园鸡黍。笛里关山，樽前日月，回首空凝伫。吾今未老，不须清泪如雨。
别余壁
王十朋（宋代）

之子有家学，妙龄殊众儿。参乎宜语孝，鲤也早闻诗。

谩习雕虫技，终絺吐凤词。五车书读尽，定有起家期。
漏泽院四绝句
陈造（宋代）

雪翎如扇十钧弓，霹雳声前玉斝空。
人似堵墙争指似，少年场里著衰翁。
游南山次刘晓窗韵二首
杨公远（宋代）

李白曾来问姓名，宣平疑是古初平。
负薪出处天将曙，沽酒归时月又生。
鸡啄遗丹非有意，瓢悬老树寂无声。
寒泉满沼依然在，静夜长涵星斗明。
司马温公挽词 其一
文彦博（宋代）

莫逆论交司马丈，君心知我我知君。同谋同道殊无间，一死一知今遂分。

八十衰翁如槁木，一千馀日是残曛。前途若有相逢处，尚以英灵解世纷。
夜坐闻大风
陆游（宋代）

天旷穹庐覆，风豪野战酣。
诗成飞醉墨，棋罢纵高谈。
奇怪空堪笑，低摧亦未甘。
东浮云海去，会载酒千甔。
春词
毛滂（宋代）

柏酒勤称寿，椒涂蚤却寒。
静无游乐事，殊阔濯龙欢。
暮立
白居易（唐代）

黄昏独立佛堂前，满地槐花满树蝉。

大抵四时心总苦，就中肠断是秋天。
寄江东赵料院兼简仓使
释居简（宋代）

江远天低月透沙，严城佳处舣仙槎。明分象纬占群玉，巍峙岑楼仰九华。

棋局旋收归静胜，吟疆宽拓战淫哇。春回水驿分新句，更寄南枝一两花。
杂咏一百首·田横
刘克庄（宋代）

南面称孤贵，西京谒帝卑。
谁能如李密，更望一台司。
疏影 徐懒云明经索画梅为赠题此志，愧用玉田梅影词韵
王倩（清代）

繁枝浸月。记空山作伴，梦也幽绝。底事东风，催送春归，弹泪不堪攀折。

美人天远相思甚，怎排遣、酒醒时节。试替伊、貌出横斜，一抹烟痕明灭。

君是徐熙俦侣，墨花香溅处，绝代高洁。那便倾心，索画前身，玉笛频频吹彻。

笑侬万事看如水，只爱觅、此中生活。挂银屏、莫讶清寒，冷抱久成冰雪。
闻戴敬夫由越入闽
邢昉（明代）

湖县忽离群，兵车谅未闻。
揭竿真草草，暴骨竟纷纷。
秋隔苕花岸，心悲建业云。
遥思于役意，不为武夷君。
句
郑瓒（宋代）

一水玻璃似苕霅，群山俎豆胜方壶。
句
齐镐（唐代）

莲中花更好，云里月常新。
出塞
虞世基（隋代）

穷秋塞草腓，塞外胡尘飞。徵兵广武至，候骑阴山归。

庙堂千里策，将军百战威。辕门临玉帐，大旆指金微。

摧朽无勍敌，应变有先机。衔枚压晓阵，卷甲解朝围。

瀚海波澜静，王庭氛雾晞。鼓鼙严朔气，原野曀寒晖。

勋庸震边服，歌吹入京畿。待拜长平坂，鸣驺入礼闱。
登庐山绝顶望诸峤
谢灵运（南北朝）

山行非有期，弥远不能辍。
但欲掩昏旦，遂复经圆缺。
扪壁窥龙池，攀枝瞰乳穴。
积峡忽复启，平途俄已绝。
峦垅有合沓，往来无踪辙。
昼夜蔽日月，冬夏共霜雪。
酬子寿见怀 其一
李杭（清代）

疏拙违时会，沈沦想异才。我方饵芝朮，君尚卧蒿莱。

文字江关隐，勋名鬓发催。龙渊勤拂拭，莫但委浮埃。
静老容安庵二首 其二
孙觌（宋代）

云嘘翠扑肤，山拥青入户。祗树给孤园，桃源武陵路。

一从振履还，不复乘杯渡。倚墙扪虱坐，挥弦送鸿去。

水涵楼影交，风敛花气度。把茅便有馀，不必黄金布。
逸圃
曾丰（宋代）

莫空劳晚景，宁小负清时。
天下复何事，汉阴殊不知。
桔槔时俯仰，畲插几盈亏。
吾策未为得，渠言得策谁。
奉使丰陵职司卤簿通宵涉路因寄内
权德舆（唐代）

綵仗列森森，行宫夜漏深。殳鋋方启路，钲鼓正交音。

曙月思兰室，前山辨谷林。家人念行役，应见此时心。
七夕
马朴臣（清代）

何关人事说年年，此夕银河分外妍。闲对半湾无主月，痴看一片有情天。

别离隔岁仙难免，飘泊经秋客可怜。忙煞邻家小儿女，喁喁乞巧不成眠。
赠郭诚思
张方平（宋代）

壮志本桑弧，当年亦弃繻。尘游谢京国，火记得酆都。

露气凝琼树，冰光澈玉壶。世间出世法，胎食即天厨。
特恩堂为陈院长赋
潘希曾（明代）

谢病当年疏累陈，豫期勿药宠偏新。暂归五柳先生宅，竟起东山宰相身。

江汉恩波元浩荡，武陵地望正嶙峋。高堂巨扁相辉处，仰止应多善颂人。
闻一二故人相继而逝，感叹书怀
杨万里（宋代）

故人昔同朝，与游每甚欢。
岂缘势利合，相得文字间。
有顷各补外，不见今六年。
我来荆溪上，敲榜索租钱。
故人复双入，飞上青云端。
我虽世味澹，羡心能恝然。
忽傅故人去，得书墨未乾。
又傅故人亡，惊悼摧肺肝。
鼎贵良独佳，安贫未遽贤。
向以我易彼，安知不作难。
今以彼易我，试问谁当悭。
如何捐此躯，必要慱好官。
顾谓妻与子，官满当归田。
我贱汝勿羞，我贫汝勿叹。
从汝丐我身，百年庶团栾。
妻子笑答我，修短未易言。
富贵必速殒，郭令当夭残。
贫贱杲永筭，颜子寿必延。
我复答渠道，薄命我自怜。
我福肯如郭，我德敢望颜。
造物本啬与，我乃多取旃。
借令彼不怒，退省我独安。
汝言自有理，我意不可还。
题云龙草堂石磬
苏轼（宋代）

折为督邮腰，悬作山人室。
殊非濮上音，信是泗滨石。
句 其九
张俞（宋代）

康乐有情遥寄想，青溪句在十三峰。
玲珑四犯·阔甚吴天
史达祖（宋代）

阔甚吴天，顿放得、江南离绪多少。一雨为秋，凉气小窗先到。轻梦听彻风蒲，又散入、楚空清晓。问世间、愁在何处，不离澹烟衰草。簟纹独浸芙蓉影，想凄凄、欠郎偎抱。即今卧得云衣冷，山月仍相照。方悔翠袖，易分难聚，有玉香花笑。待雁来、先寄新词归去，且教知道。
述怀再次韵
陈造（宋代）

高车驷马笑鸡栖，亦笑糟糟与汨泥。
鲁酒得间聊复饮，晋舆投老偶然题。
春冰自水收新悟，雨矢无乡悔旧迷。
尚有平生山水癖，未妨游戏向京西。
又和喜雨
吕陶（宋代）

坛宇严封筑，牲羞荐洁鲜。精诚宜有感，惠泽果无愆。

暑气沈虚谷，浓云布满天。雷霆驰势力，河汉动经躔。

农作方劳甚，人情忽泰然。春渠惭讼水，夜鼓促芸田。

优足过三日，丰登又一年。随车循吏事，应可继前贤。
流河驿感旧
谢肇浙（明代）

沧海复瀛洲，凄凉忆旧游。河流无日夜，人世自春秋。

蜃气晴成市，鸿声晓近楼。客心如木叶，憔悴不堪秋。
鹧鸪天·丙辰午日
吴昌绶（清代）

又佩灵符重午辰。榴红艾绿逐年新。笑予杯酒逡巡客，羡彼车轮轣辘人。

迎腕鬼，送钱神。艳词还唱寿楼春。名山旧侣容双隐，大海回澜剩一尘。
题曹子方诗集后
王庭圭（宋代）

横槊当年知阿瞒，后来谁复识波澜。两苏门地陪高咏，千古文章得细论。

耆旧只今无此语，风流端要善清言。想当巧匠傍观处，洗尽人间斧凿痕。
次韵阎甥伯温池上八首
晁补之（宋代）

昔吾卜城东，今吾卜城中。
只畏盗贼迫，安知廛市同。
畚锸运渤海，操蛇应未穷。
无乃遭此笑，君如北山翁。
送袁状元别驾
释居简（宋代）

碧苕秋晶晶，君子尚此洁。渊渊方寸地，上善固一辙。

白蘋对红蓼，亦各振清冽。况复芬陁利，穆若谢炎热。

譬彼寒水玉，温其出冰雪。其中富涵蓄，其响亦疏越。

有德必有用，无瑕更无缺。允属清庙器，合在东序设。

君家圣贤学，拟续邹鲁绝。正音久不作，倩君木为舌。

风月小鸿沟，矧乃龙首杰。伟兹真富贵，弗与颜原别。

辉辉近芳日，朣朣袖华月。馀光散遐隐，四海俟昭晰。

遗直在山林，放言敢辞拙。
竹月亭
郑会（宋代）

小栏干上夕阳红，古树根头雪未融。落尽梅花人易老，主张杨柳是春风。
送紫光禄入贺嘉礼二首 其二
顾璘（明代）

礼正群心协，恩覃万国欢。月轮重合璧，云鉴更翔鸾。

露草沾行佩，风花扑去鞍。新笺文尔雅，传书九重看。
兰花
吴惟信（宋代）

寒谷初消雪半林，紫花摇弄昼阴阴。是谁曾见吹香处，千古春风楚客心。
次韵方夏日五首时渠在禹溪余乃居福严 其五
释德洪（宋代）

我忆西湖山水清，君诗说尽欲归情。何时京口同烟艇，柔橹咿哑短作程。
喜雪呈守倅二首 其二
郭祥正（宋代）

四面岚光似玉光，满城和气贺丰穰。红炉底事不邀客，回雪落梅空断肠。
应致远以百韵古诗见示推许过当病中姑借放翁韵奉酬
许及之（宋代）

我诗何敢希杨公，况复进之陆放翁。烦君妙语相纵臾，控地岂得追培风。

两翁齐名家异县，叹惜馀年能几见。斯人不上甘泉班，我辈先之腼颜面。

君到灵山亲得语，切莫提撕落言句。恨君相见一年迟，不同蓟北燕南路。
赠灵隐老
曹勋（宋代）

一笑相逢语上方，水云踪迹觉清凉。
未论方丈葛藤话，且喜斋清蔬笋香。
闲拄瘦筇随意立，却愁款段入城忙。
宿山更作他时约，枕簟茶瓜冷不妨。
与参徒辨事
释印肃（宋代）

仲元亨老，殷勤圆净。
此中大事，雪曲高歌。
骑白牛儿，漫空唱唱啰。
这家也舂米，那畔争打禾。
且道乘谁力，天真大老婆。
近日南方诸道友，斩钉截铁自降魔。
运水搬柴无不是，神通妙用显摩诃。
一人办力诸天供，一会修来争奈何。
移根拔树非邪作，翻有为无万事和。
楼阁忽然横碧汉，人人功德无空过。
香积味凭知道者，须教不少亦非多。
介裹不消重委嘱，分明只是空弥陀。
峡哀 其十
孟郊（唐代）

枭鸱作人语，蛟虬吸水波。能于白日间，谄欲晴风和。

骇智蹶众命，蕴腥布深萝。齿泉无底贫，锯涎在处多。

仄树鸟不巢，踔𨃐猿相过。峡哀不可听，峡怨其奈何。
送鞠十二朝散将漕二浙 其二
张舜民（宋代）

闻说长安苦戴星，公家无补秪劳形。每思肥羜心先写，今见淮山眼自青。

岂乏寻常将漕挽，好留人物为朝廷。四明久已无狂客，欲问天工乞箳篂。
奉和春日二首（前首一作上官仪诗）
元万顷（唐代）

花轻蕊乱仙人杏，叶密莺喧帝女桑。

飞云阁上春应至，明月楼中夜未央。

凤辇迎风乘紫阁，鸾车避日转彤闱。

中堂促管淹春望，后殿清歌开夜扉。
寄江君逸
吴景奎（元代）

斗酒相逢尽醉休，几回清梦忆同游。江河牢落知心晚，天地凄凉满眼秋。

客有常何能具草，谁怜王粲独登楼。思君不见空回首，日落天寒揽敝裘。
过武宁县（九月十九日）
王周（宋代）

行过武宁县，初晴物景和。岸回惊水急，山浅见天多。

细草浓蓝泼，轻烟匹练拖。晚来何处宿，一笛起渔歌。
古塞下曲四首
贯休（唐代）

古塞腥膻地，胡兵聚如蝇。寒雕中髇石，落在黄河冰。

苍茫逻逤城，枿枿贼气兴。铸金祷秋穹，还拟相凭陵。

战骨践成尘，飞入征人目。黄云忽变黑，战鬼作阵哭。

阴风吼大漠，火号出不得。谁为天子前，唱此边城曲。

日向平沙出，还向平沙没。飞蓬落军营，惊雕去天末。

帝乡青楼倚霄汉，歌吹掀天对花月。岂知塞上望乡人，

日日双眸滴清血。

狼烟在阵云，匈奴爱轻敌。领兵不知数，牛羊复吞碛。

严冬大河枯，嫖姚去深击。战血染黄沙，风吹映天赤。
侨居
苏籀（宋代）

买僮贷宅愈迂疏，颖士皆能讲旧庐。
典学前闻质郯子，天人定胜取申胥。
未应孤负囊中笔，精尔消磨架上书。
借问棼丝谁任理，岂惟短发每晨梳。
洞仙歌（十三夜再赏月用前韵）
葛郯（宋代）

藐姑仙子，天外谁为侣。八极浮游气为驭。看朝餐沆瀣，暮饮醒醐，瑶台冷，吹落九天风露。翠空云幕净，宝鉴无尘，碧树秋来暗消暑。残夜水明楼，影落寒溪，行人起、沙头唤渡。任角声、吹落小梅花，梦不到渔翁，一蓑烟雨。
太守林太博赠瑞香花
刘克庄（宋代）

拙笔芜辞字半斜，情知见笑大方家。
放教吉甫独哦句，除却微方谁别花。
勾引亲朋需果核，堤防风日损根芽。
玉津应制须公等，林下樵歌敢自夸。
伯乐荐九方皋
《列子》（先秦）

秦穆公谓伯乐曰：“子之年长矣，子姓有可使求马者乎？”

伯乐对曰：“良马可形容筋骨相也。天下之马者，若灭若没，若亡若失。若此者绝尘弥辙，臣之子，皆下才也，可告以良马，不可告以天下之马也。臣有所与共担纆薪菜者，曰九方皋，此其于马非臣之下也。请见之。”

穆公见之，使行求马。三月而反报曰：“已得之矣，在沙丘。”穆公曰：“何马也？”对曰：“牝而黄。”使人往取之，牡而骊。穆公不说。召伯乐而谓之曰：“败矣！子所使求马者，色物、牝牡尚弗能知，又何马之能知也？”

伯乐喟然太息曰：“一至于此乎！是乃其所以千万臣而无数者也。若皋之所观，天机也。得其精而忘其粗，在其内而忘其外。见其所见，不见其所不见；视其所视，而遗其所不视。若皋之相者，乃有贵乎马者也。”

马至，果天下之马也。
金在熔
白行简（唐代）

巨橐方熔物，洪炉欲范金。紫光看渐发，赤气望逾深。

焰热晴云变，烟浮昼景阴。坚刚由我性，鼓铸任君心。

踊跃徒标异，沈潜自可钦。何当得成器，待叩向知音。
惜别为从道作
孔平仲（宋代）

尝闻直谅冠三友，自古才难非特今。今也胁肩事谄笑，君独苦口工规箴。

我常从之求过失，箕踞慢骂犹甘心。其言未必俱中理，披沙往往逢黄金。

今将去矣谁复嗣，已觉别恨凌秋阴。胸中抖擞宜一尽，留作更允相思深。
赠包安静先生茶二首
苏轼（宋代）

建茶三十片，不审味如何。
奉赠包居士，僧房战睡魔。
访欧子建澹圃二首 其二
李孙宸（明代）

几年鸡黍约，此日访文园。君自劳招隐，予将偕避喧。

楼台开似画，篱落小成村。何事投车辖，方留十日尊。
秋江晚渡
赵鼎（宋代）

木落空江淡夕霏，疏篷一叶并渔矶。秋风几许莼鲈兴，亦欲临流唤渡归。
蓬州如行图僧求偈
释绍昙（宋代）

懒受神仙不死方，弃蓬莱入野僧房。
莫教错下风幡语，头被傍人剃得光。